b'\n_START_ARTICLE_\nBlog\n_START_SECTION_\nPriljubljenost\n_START_PARAGRAPH_\nRaziskovalci so analizirali dinamiko kako blogi postanejo priljubljeni. Obstajata dve glavni meritvi priljubljenosti blogov: priljubljenost preko citatov in priljubljenost preko zdru\xc5\xbeitev (npr. blogroll). Glavni sklep \xc5\xa1tudij o strukturah blogov je, da \xc4\x8deprav je potreben \xc4\x8das, da blog postane priljubljen preko bloroll-ov, lahko permalinki hitreje pospe\xc5\xa1ijo priljubljenost blogov. Permalinki so lahko tudi bolj\xc5\xa1i indikatorji priljubljenosti in ugleda kot blogrolli, saj poka\xc5\xbeejo, da ljudje dejansko berejo vsebino bloga ter ocenjujejo njihovo vrednost ali uglednost v dolo\xc4\x8denih primerih._NEWLINE_Raziskovalci v MIT Media Lab so ustanovili projekt blogdex za zbiranje informacij o tiso\xc4\x8dih blogih z namenom raziskovati njihove dru\xc5\xbebene lastnosti. Te podatke so zbirali ve\xc4\x8d kot \xc5\xa1tiri leta, raziskovali pa so najbolj pogoste lastnosti blogovskih skupnosti ter jih razvrstili po stopnjah aktualnosti in priljubljenosti. Zaradi teh lastnosti lahko ta projekt razumemo kot prve zametke memetracker-ja. Projekt ni ve\xc4\x8d aktiven, podobno funkicijo pa danes opravlja tailrank.com._NEWLINE_Obiskovanost blogov merita Technorati (\xc5\xa1tevilo dohodnih povezav) in Alexa Internet (spletni zadetki uporabnikov Alexa Toolbar). Avgusta 2006 je bil po podatkih Technorati z najve\xc4\x8d dohodnimi povezavami blog kitajske igralke Xu Jinglei. Kitajski medij Xinhua je poro\xc4\x8dal, da je ta blog imel ve\xc4\x8d kot 50 milijonov spletnih ogledov in bi naj bil najpopularnej\xc5\xa1i blog na svetu. Boing Boing je po podatkih Technorati najbolj bran skupinski blog._NEWLINE_Podjetje Gartner je napovedalo, da bo bloganje doseglo vrh leta 2007, do izravnave pa naj bi pri\xc5\xa1lo, ko bo \xc5\xa1tevilo ljudi, ki vzdr\xc5\xbeujejo osebne spletne strani, doseglo 100 milijonov. Analize podjetje napovedujejo, da se bo vrednost novosti medija izrabila, saj je ve\xc4\x8dina ljudi, ki so zainteresirani za ta fenomen le-tega tudi \xc5\xbee preizkusila, novi blogerji pa bodo izravnali \xc5\xa1tevilo avtorjev, ki so opustili svoje kreacije zaradi dolgo\xc4\x8dasja. Ocenjujejo, da obstaja ve\xc4\x8d kot 200 milijonov biv\xc5\xa1ih blogerjev, ki so prenehali pisati spletne dnevnike. Ta pojav pa pomeni eksponentno rast koli\xc4\x8dine \xc2\xbbdotsam-ov\xc2\xab\xc2\xa0in \xc2\xbbnetsam-ov\xc2\xab, tj. ne\xc5\xbeeljenih objektov na spletu. Izraza sta podobna angle\xc5\xa1kima izrazoma flotsam in jetsam (naplavljeno in odvr\xc5\xbeeno blago).\n_START_SECTION_\nKratka zgodovina blogov\n_START_PARAGRAPH_\nZaradi vpra\xc5\xa1anja, kaj sploh lahko \xc5\xa1tejemo za blog, je te\xc5\xbeko potegniti \xc4\x8drto in nek dogodek z gotovostjo ozna\xc4\x8diti\xc2\xa0kot za\xc4\x8detek blogerstva. V zgodnjih dneh spleta so lastniki spletnih strani pogosto objavljali kronolo\xc5\xa1ke sezname sprememb na strani, kjer so lahko obiskovalci hitro preverili, kaj novega je bilo objavljenega od njihovega zadnjega obiska. Celo ene izmed prvih spletnih strani so bili preprosti kronolo\xc5\xa1ki, po kategorijah razvr\xc5\xa1\xc4\x8deni seznami (imeniki) s povezavami na novoobjavljene spletne strani. Kljub temu, da tak\xc5\xa1ni seznami sicer imajo zna\xc4\x8dilnosti bloga (redno objavljanje, kronolo\xc5\xa1ka urejenost vnosov, kategoriziranje vnosov, povezave na druge strani) je zelo vpra\xc5\xa1ljivo, \xc4\x8de lahko tak\xc5\xa1ne poskuse \xc5\xbee uvr\xc5\xa1\xc4\x8damo med prve bloge._NEWLINE_Pozneje, ko je splet postal prevelik, da bi posameznik lahko sledil vsem novim stranem, so uredniki za\xc4\x8deli vnose urejati, omenjati so za\xc4\x8deli le tiste, ki so se jim zdeli zanimivi, povezavam so dodali komentarje, da bi obiskovalcem\xc2\xa0v poplavi informacij olaj\xc5\xa1ali izbiro. Tak\xc5\xa1ne strani so hitro prera\xc5\xa1\xc4\x8dale gole imenike in se spreminjale v nov format - blog. Pri rojstvu bloga gre torej bolj za proces kot pa za nek dolo\xc4\x8den mejnik, zato je skoraj nemogo\xc4\x8de najti \xe2\x80\x9cprvega blogerja\xe2\x80\x9d. Nekateri avtorji kot za\xc4\x8detnika navajajo Justina Halla in njegovo stran Links from the Underground, kombinacijo zanimivih povezav na nove strani in avtorjevega osebnega dnevnika, ustanovlejno leta 1994. _NEWLINE_Besedo blog je prvi uporabil Jorn Barger, ki je z njo poimenoval svojo spletno stran, sicer zbirko povezav in komentarjev, podobno Hallovi. Zavedal se je, da gre za novo obliko spletnih strani, ker pa le-te \xc5\xa1e niso imele imena, je izraz weblog dobil tako, da je zdru\xc5\xbeil besedi website in logging \xe2\x80\x93 kar naj bi po njegovem zajelo bistvo tak\xc5\xa1nih strani. Pozneje se je namesto weblog za\xc4\x8dela uporabljati skraj\xc5\xa1ana oblika - blog. Vendar je blog do konca tiso\xc4\x8dletja za ve\xc4\x8dino uporabnikov spleta ostal neznanka. Poznale so ga bolj ali manj le ozko specializirane skupine s podro\xc4\x8dja ra\xc4\x8dunalni\xc5\xa1tva, saj je v tistem \xc4\x8dasu bilo za vzpostavitev tak\xc5\xa1ne spletne strani potrebnega precej tehni\xc4\x8dnega znanja. Spletno stran je bilo treba napisati v kodi, saj grafi\xc4\x8dna orodja \xc5\xa1e niso obstajala. Vsako objavo posebej je bilo treba urejati v jeziku HTML, nato pa preko FTP protokola nalo\xc5\xbeiti na stre\xc5\xbenik. Precej zapleten postopek, \xc4\x8de ga je potrebno ponavljati ob vsaki posodobitvi strani._NEWLINE_Prvi sistemi za upravljanje vsebin, namenjeni bloganju, so se pojavili leta 1999. Z orodji kot so Pyra Labs ali Blogger je nenadoma lahko vsak, brez tehni\xc4\x8dnega znanja in le z nekaj kliki vzpostavil svoj spletni dnevnik in ga redno posodabljal. Iz dneva v dan se je pojavljalo ve\xc4\x8d blogov in ve\xc4\x8d orodij, ki so omogo\xc4\x8dala njihovo enostavno objavljanje. Pravi razcvet pa so blogi do\xc5\xbeiveli po letu 2001, ko so \xe2\x80\x9czasloveli\xe2\x80\x9d s poro\xc4\x8danjem o teroristi\xc4\x8dnih napadih na ZDA. Izkazalo se je namre\xc4\x8d, da so v tak\xc5\xa1nih situacijah blogi veliko hitrej\xc5\xa1i in neposreden vir informacij kot tradicionalni mediji. Ker so bili med pisci blogov tudi ljudje, ki so bili sami pri\xc4\x8de teroristi\xc4\x8dnim napadom in so preko njih svetu podajali informacije iz prve roke, so kmalu ujeli pozornost svetovnih medijev in prvi\xc4\x8d se je dogodilo, da so tudi najve\xc4\x8dje novinarske hi\xc5\xa1e navajale bloge kot vire informacij. V naslednjih desetih letih je blog mo\xc4\x8dno pridobival na priljubljenosti in ob koncu leta 2010 je ocenjeno, da se na spletu nahaja \xc5\xbee pribli\xc5\xbeno 150 milijonov blogov.'